#
Trėmimai

Sovietizacijos palengvinimui buvo naudojamos ir kraštutinės priemonės - priverstinis gyventojų iškeldinimas (trėmimas) ir įkalinimas. Masiškai naikinti lietuvių tautą vadovaujantis komunistine ideologija, buvo rengiamasi nuo 1939 m. Kadangi pagal v/s ltn. B. Zaidenvurmo nuostatą turėjo būti suregistruota apie 320 tūkst. buvusių tautinių partijų ir organizacijų narių, tai kartu su šeimų nariais į Sibirą buvo rengtasi ištremti apie 50 proc. visos lietuvių tautos. Sunaikinus ištisas šeimas, turėjo išnykti ir dešimtmečiais kaupta jų patirtis, visuomeninė-kultūrinė įtaka. Turėjo išnykti geriausia dalis du dešimtmečius ugdytų profesinių grupių: karininkų, policininkų, mokytojų, žurnalistų ir kt.
Trėmimai prasidėjo birželio 14 d. 3 val. ryto. Kadangi dauguma tremiamų žmonių gyveno kaimuose, atvykusios trėmimų vykdytojų operatyvinės grupės užmegzdavo ryšį su vietos aktyvistais ir nustatydavo tikslią ištremti numatytų šeimų gyvenamąją vietą. Grupei įsiveržus į tremiamųjų butus ir namus, jos vyresnysis pirmiausia pagal sąrašus patikrindavo šeimos sudėtį, paskui pradėdavo kratą - "ginklams surasti". Padarius kratą, tremiamiesiems būdavo pareiškiama, kad vyriausybės nutarimu jie bus išvežti "į kitas Sovietų Sąjungos sritis". Jeigu kas nors mėgindavo bėgti, būdavo šaudoma. Vienas svarbiausių trėmimų tikslų buvo aprūpinti Sibiro ir šiaurines SSRS sritis nemokama darbo jėga, todėl pagal I. Serovo instrukciją tremtiniams buvo leidžiama pasiimti ne daugiau kaip 100 kg per visą jų gyvenimą užgyvento turto: drabužių, avalynės, indų, patalynės, maisto, o kaimo gyventojams - dar ir kirvių, pjūklų bei kito smulkaus inventoriaus. Viskas priklausė nuo trėmimų vykdytojų grupės narių ir vietinių kolaborantų malonės. Tremtinių atsiminimų apie tai detalės kiek skiriasi, tačiau visi patvirtina, kad enkavėdistai ir kolaborantai visur elgėsi nežmoniškai.

## Kalinių skaičiaus kitimas 1941 m. sausio-birželio mėn.

Data | Kalinių skaičius | Iš jų tardomi | Iš jų nuteisti
--- | --- | --- | ---
Sausio 1 d. | 4452 | 3075 | 1377
Vasario 1 d. | 5493 | 3481 | 2012
Kovo 1 d. | 5842 | 3898 | 1944
Balandžio 1 d. | 6200 | 3892 | 2308
Gegužes 1 d. | 5708 | 4193 | 1515
Birželio 1 d. | 6095 | 4245 | 1850
Birželio 10 d. | 5900 | 4149 | 1751

Teklė Juraškaitė